CELEX: 32021R1962
Language: lt
Date: 2021-08-12 00:00:00
Title: Komisijos deleguotasis reglamentas (ES) 2021/1962 2021 m. rugpjūčio 12 d. kuriuo ištaisomas Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo VI priedas (Tekstas svarbus EEE)

2021 11 12   
               
               
                  LT
               
               
                  Europos Sąjungos oficialusis leidinys
               
               
                  L 400/16
               
            
         KOMISIJOS DELEGUOTASIS REGLAMENTAS (ES) 2021/1962
         2021 m. rugpjūčio 12 d.
         kuriuo ištaisomas Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo VI priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantį ir panaikinantį direktyvas 67/548/EEB bei 1999/45/EB ir iš dalies keičiantį Reglamentą (EB) Nr. 1907/2006 (1), ypač į jo 37 straipsnio 5 dalį,
         kadangi:
         
                     (1)
                  
                  
                     atlikus patikrą Reglamento (EB) Nr. 1272/2008 VI priede nustatyta klaidų. Tas priedas buvo iš dalies pakeistas Komisijos deleguotuoju reglamentu (ES) 2020/217 (2) – į jo 3 dalies 3 lentelę įtraukta keletas cheminių medžiagų. Įrašuose, skirtuose cheminėms medžiagoms pentakalio 2,2’,2’’,2’’’,2’’’’ (etan-1,2-diilnitrilo)pentaacetatui, N-karboksimetiliminobis(etilennitrilo)tetra(acto rūgščiai) ir pentanatrio (karboksilatometil)iminobis(etilennitrilo)tetraacetatui, padaryta su signaliniu žodžiu susijusių klaidų. Tos cheminės medžiagos klasifikuojamos, inter alia, kaip 2 kategorijos specifiniu toksiškumu konkrečiam organui (po kartotinio poveikio) pasižyminčios cheminės medžiagos, todėl pagal Reglamento (EB) Nr. 1272/2008 I priedo 3 dalies 3.9.5 lentelę turėtų būti ženklinamos naudojant signalinį žodį „atsargiai“ (angl. „Warning“), kuris atitinka signalinio žodžio kodą „Wng“. Tačiau Deleguotajame reglamente (ES) 2020/217 prie tų cheminių medžiagų klaidingai įrašytas signalinio žodžio kodas „Dgr“ (angl. žodžio „Danger“ („pavojinga“) santrumpa). Tos klaidos turėtų būti ištaisytos;
                  
               
                     (2)
                  
                  
                     todėl Reglamentą (EB) Nr. 1272/2008 reikėtų atitinkamai ištaisyti;
                  
               
                     (3)
                  
                  
                     Deleguotojo reglamento (ES) 2020/217 nuostatos, kuriose yra klaida, taikomos nuo 2021 m. spalio 1 d., todėl ištaisytos nuostatos taip pat turėtų būti taikomos nuo tos dienos;
                  
               
                     (4)
                  
                  
                     be to, siekiant atsižvelgti į Deleguotojo reglamento (ES) 2020/217 nuostatas, tiekėjams turėtų būti leidžiama šiuo reglamentu padarytas pataisas cheminėms medžiagoms ir mišiniams savanoriškai taikyti prieš jo taikymo pradžios datą;
                  
               
                     (5)
                  
                  
                     siekiant išvengti nereikalingų išlaidų, neturėtų būti reikalaujama, kad tiekėjai pakeistų cheminių medžiagų ir mišinių, kurie buvo pateikti rinkai pagal Reglamentą (EB) Nr. 1272/2008 prieš įsigaliojant šiam reglamentui, etiketes ir pakuotes. Klaidingas signalinio žodžio kodas susijęs su didesne pavojingumo klase, todėl etiketėje pateikiant atitinkamą signalinį žodį žmonių sveikatos apsaugos lygis nesumažėja,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1272/2008 VI priedo 3 dalies 3 lentelės septintoje skiltyje „Piktogramos, signalinio žodžio kodas (-ai)“ įrašuose, skirtuose pentakalio 2,2’,2’’,2’’’,2’’’’-(etan-1,2-diilnitrilo)pentaacetatui, N-karboksimetiliminobis(etilennitrilo)tetra(acto rūgščiai) ir pentanatrio (karboksilatometil)iminobis(etilennitrilo)tetraacetatui, signalinio žodžio kodas „Dgr“ pakeičiamas kodu „Wng“.
         
         
            2 straipsnis
            Nereikalaujama, kad tiekėjai pagal Reglamentą (EB) Nr. 1272/2008 rinkai pateiktų cheminių medžiagų ar mišinių, kurių sudėtyje yra tų medžiagų, etiketes arba pakuotes pakeistų taip, kaip nurodyta 1 straipsnyje, anksčiau nei 2021 m. lapkričio 15 d.
         
         
            3 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. spalio 1 d.
            Nukrypstant nuo šio straipsnio antros pastraipos, šio reglamento 1 straipsnyje nurodytos cheminės medžiagos ir cheminės medžiagos bei mišiniai, kurių sudėtyje yra tų medžiagų, iki 2021 m. spalio 1 d. gali būti klasifikuojami, ženklinami ir pakuojami pagal Reglamentą (EB) Nr. 1272/2008 su pataisomis, padarytomis šiuo reglamentu.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 353, 2008 12 31, p. 1.
         
            (2)  2019 m. spalio 4 d. Komisijos deleguotasis reglamentas (ES) 2020/217, kuriuo, derinant prie technikos ir mokslo pažangos, iš dalies keičiamas ir ištaisomas Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (OL L 44, 2020 2 18, p. 1).